Bagalatia 2 | Beibele Inthaneteng | Phetolelo ya Lefase le Lefsa
2 Ke moka ka morago ga nywaga e lesomenne ke ile ka rotogela Jerusalema+ gape ke na le Baranaba+ gotee le Tito.
2 Ke rotogetše gona ka ge ke be ke utolletšwe seo,+ ka ba anegela+ ditaba tše dibotse tšeo ke di bolelago gare ga ditšhaba. Fela ke di boletše pele ga bao e bego e le banna ba ba tsebjago ka phuthegong re le ka thoko, gore ke kgonthišetše gore ke be ke sa kitimele+ lefeela goba ga se ka kitimela lefeela.+
3 Lega go le bjalo, gaešita le Tito+ yo a bego a na le nna, ga se a gapeletšwa go bolla+ le ge e be e le Mogerika.
4 Eupša taba yeo e rotogile ka baka la bana babo rena ba maaka+ bao ba tlišitšwego ka go se lemogwe,+ bao ba tsenego ka phuthegong ka go khukhuna go tlo hlola tokologo+ ya rena yeo re nago le yona re le boteeng le Kriste Jesu, gore ba re dire makgoba+ a molao ka mo go feletšego—
5 ga se ra ineela go bona ka go ikokobetša,+ aowa, le ge e le ka nakwana, e le gore therešo+ ya ditaba tše dibotse e dule e le go lena.
6 Eupša mabapi le bao ba bego ba tšewa ba le bohlokwa+—ga go na phapano go nna gore e be e le batho ba mohuta ofe pele+—Modimo ga a ye ka ponagalo ya motho ya ka ntle+—ge e le gabotse, banna bao ba tumilego ga se ba fetišetša selo se sefsa go nna.
7 Go fapana le seo, ge ba bone gore ke gafetšwe+ ditaba tše dibotse bakeng sa ba ba sa bollago,+ go etša ge Petro a di gafetšwe bakeng sa bao ba bolotšego,+
8 (gobane Yo a neilego Petro matla a boapostola go bao ba bolotšego le nna o nneile matla+ bakeng sa bao e lego ba ditšhaba,)
9 le gona ge ba lemogile botho bjo bogolo bja Modimo+ bjo ke bego ke bo bontšhitšwe,+ Jakobo,+ Kefase le Johane, bao ba bego ba bonagala e le dikokwane+ tša phuthego, ba ile ba bontšha gore ba dumelelana le rena+ ka gore ba sware nna le Baranaba+ ka diatla gore re ye go ba ditšhaba, eupša bona ba ye go bao ba bolotšego.
10 Ba kgopetše feela gore re dule re nagana ka bana babo rena ba badiidi+ gomme se ke sona seo ke ilego ka leka ka matla go se dira.+
11 Lega go le bjalo, eitše ge Kefase+ a tlile Antiokia,+ ka mo ganetša re lebantše difahlego, gobane o be a tloga a fošitše.+
12 Gobane pele go fihla banna ba bangwe bao ba bego ba etšwa go Jakobo,+ o be a tlwaetše go ja+ le batho ba ditšhaba; eupša ge ba fihla o ile a kgaotša go dira seo a ba a itlhaola ka go boifa+ ba sehlopha sa bao ba bolotšego.+
13 Bajuda ba bangwe ka moka le bona ba ile ba mo tlatša boikgakanyong bjo,+ moo gaešita le Baranaba+ a ilego a ema le bona boikgakanyong bja bona.
14 Eupša ge ke bona gore ba be ba sa sepele ka go dumelelana le therešo ya ditaba tše dibotse,+ ka re go Kefase pele ga bona ka moka:+ “Ge e ba wena gaešita le ge o le Mojuda o phela bjalo ka ba ditšhaba, e sego bjalo ka Bajuda, o ka gapeletša bjang batho ba ditšhaba gore ba phele go ya ka tlwaelo ya Sejuda?”+
15 Rena bao re lego Bajuda ka tlhago+ gomme re se badiradibe+ ba tšwago ditšhabeng,
16 re a tseba gore motho ga go bolelwe gore o lokile+ ka baka la mediro ya molao, eupša go bolelwa gore o lokile ka baka la go ba le tumelo+ go Kriste Jesu. Ka gona re dumetše go Kriste Jesu, gore go bolelwe gore re lokile ka baka la go dumela go Kriste,+ e sego ka baka la mediro ya molao, gobane ga go na motho yo go tlago go bolelwa gore o lokile ka baka la mediro ya molao.+
17 Bjale ge e ba rena ka go nyaka gore go bolelwe gore re lokile ka Kriste,+ le rena re hweditšwe re le badiradibe,+ na ruri Kriste ke mohlanka wa sebe?+ Le gateetee!
18 Gobane ge e ba dilo tšeo nkilego ka di phušola ke boela ke di aga,+ gona ke ipontšha ke le motshedi wa molao.+
19 Gobane ka molao ke hwile mabapi le molao,+ gore ke phele go Modimo.+
20 Ga bjale ke kokotetšwe koteng gotee le Kriste.+ Ga e sa le nna yo a phelago,+ eupša ke Kriste yo a phelago re le boteeng le yena.+ Ruri bophelo bjoo bjale ke bo phelago+ nameng ke bo phela ka tumelo yeo e lego go Kriste Morwa wa Modimo, yena yo a nthatilego gomme a ikgafela nna.+
21 Ga ke gane botho bjo bogolo bja Modimo;+ gobane ge e ba toko e le ka molao,+ gona ge e le gabotse Kriste o hwetše lefeela.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D2%26wtlocale%3DSE%26srcid=share⊂ject=Bala Beibele Inthaneteng